สังคมข่าวหุ้น
**ประเด็นเรื่องการควบรวมระหว่าง “กรุงไทย” กับ “ทีเอ็มบี” เป็นเรื่องปกติที่ผู้เกี่ยวข้องจะต้องออกมาบอกปัดเอาไว้ก่อน เพราะไม่เช่นนั้น บรรดาพนักงานอาจจะเสียขวัญ และส่งผลต่อการทำงานได้ เพราะเลี่ยงไม่ได้ที่จะมีการ “ปลดพนักงาน” (ไม่ใช่เรื่องง่ายสำหรับกรุงไทย) รวมถึงอาจเกิดการเก็งกำไรกันแบบผิดปกติกับหุ้นทั้ง 2 หลักทรัพย์ ขณะที่มีข่าวว่า ที่ปรึกษาทางการเงินของดีลนี้เป็นโบรกฯใหญ่แห่งหนึ่ง มีที่ทำการอยู่บนถนนรัชดาภิเษก แถว ๆ สี่แยกรัชดาฯ-สุทธิสาร
20 ก.ย. 2561

คาเฟอีน
**ประเด็นเรื่องการควบรวมระหว่าง “กรุงไทย” กับ “ทีเอ็มบี” เป็นเรื่องปกติที่ผู้เกี่ยวข้องจะต้องออกมาบอกปัดเอาไว้ก่อน เพราะไม่เช่นนั้น บรรดาพนักงานอาจจะเสียขวัญ และส่งผลต่อการทำงานได้ เพราะเลี่ยงไม่ได้ที่จะมีการ “ปลดพนักงาน” (ไม่ใช่เรื่องง่ายสำหรับกรุงไทย) รวมถึงอาจเกิดการเก็งกำไรกันแบบผิดปกติกับหุ้นทั้ง 2 หลักทรัพย์ ขณะที่มีข่าวว่า ที่ปรึกษาทางการเงินของดีลนี้เป็นโบรกฯใหญ่แห่งหนึ่ง มีที่ทำการอยู่บนถนนรัชดาภิเษก แถว ๆ สี่แยกรัชดาฯ-สุทธิสาร
**ราคาหุ้นกรุงไทย หรือ KTB ที่วิ่งขึ้นมา  ในมุมมองนักวิเคราะห์ที่คุยกันแบบหลังไมค์ เขาก็ยอมรับว่า ชวนให้สงสัยว่ากรุงไทยกำลังมีดีลสำคัญเกิดขึ้น เพราะแค่ปัจจัยบวก เช่น AQ ราคาต่ำกว่าบุ๊กแวลู ตั้งสำรองหนี้ลดลง ฯลฯ ยังไม่น่าจะเพียงพอทำให้ราคาหุ้นวิ่งขึ้นมาอย่างแข็งแกร่งต่อเนื่องในช่วง 2 เดือนก่อนหน้านี้ และหากเกิดการควบรวมกันจริง ๆ กับทีเอ็มบี ตัวของกรุงไทยนั่นแหละที่จะได้รับประโยชน์มากสุด
**ยังคงอยู่ที่เรื่องของธนาคาร และเกี่ยวกับดีลข้างต้นนี้ เพราะ “กลุ่มธนชาต” เองนั้น มีการยืนยันชัดเจนว่า ธนชาตอยากได้ทีเอ็มบีมาก ๆ และเคยมาเจรจากับอดีตประธานของแบงก์ทีเอ็มบี แต่เรื่องนี้ รมว.คลังคนปัจจุบัน ไม่เห็นด้วยที่จะให้ทีเอ็มบีไปควบกับธนชาต และข่าวล่าสุดทางกลุ่มธนชาต ยังไม่ลดความพยายาม และยังคงขอเจรจาเพื่อจะซื้อทีเอ็มบีต่อไป เพราะต้องการยกขนาดของธนาคารตนเองให้ใหญ่ขึ้น และเป็นพันธมิตรกับกลุ่มไอเอ็นจีเข้ามาพัฒนาดิจิทัลแบงกิ้ง
**นักลงทุนต่างชาติซื้อสุทธิอีก 108 ล้านบาท และเป็นวันที่ 6 ติดต่อกัน แต่ยัง  Net Short TFEX ต่อเนื่องเป็นวันที่ 3 แสดงให้เห็นว่า ยังไม่ได้เป็นการซื้อที่แท้จริง และมีโอกาสขายทำกำไรได้ตลอดเวลา ส่วนนักลงทุนสถาบัน เริ่มพลิกกลับมาขาย หลังมีการเข้าซื้อหนักในช่วงหลายวันก่อนหน้านี้ แต่ประเด็นที่น่าสนใจคือ นักลงทุนสถาบันที่ว่านี้ จะเป็นกองทุน และเป็น “กองทุนไพรเวทฟันด์” ซะเป็นส่วนใหญ่ จึงหวั่นว่าจะมีการลากพารายย่อยไปเชือดหรือเปล่า
**บมจ.ทีทีซีแอล (TTCL) แจ้งว่า บริษัทฯ ลงนามในสัญญาใหม่ในต่างประเทศ ในโครงการ Timor-Leste Refinery and Petrochemical Complex Project มูลค่าโครงการ ประมาณ 1.5 ล้านเหรียญสหรัฐ ที่เมือง Betano ประเทศสาธารณรัฐประชาธิปไตยติมอร์-เลสเต โดยมีขอบเขตงาน Optimization Design และมีระยะเวลาการดำเนินงานปี 2561-2562 ส่วนราคาหุ้นน่าจะตอบรับข่าวล่วงหน้าไปแล้วนะ เพราะวิ่งขึ้นมาได้หลายวันล่ะ จากต้นเดือนกันยายนที่อยู่ 8.40 บาท เพิ่มมาเป็น 10.80 บาท เมื่อวานนี้ (20 ก.ย.) ส่วนวันนี้ อาจมีแรงขายทำกำไร
**หุ้น SUPER วิ่งขึ้นมาอีกแล้ว พยายามควานหาประเด็นข่าว หรือที่เป็นปัจจัยบวก ก็ยังหาไม่เจอ เช่นเรื่องการตั้งกองทุน ก็ยังไม่ได้ยื่นไฟลิ่ง แม้ “จอมทรัพย์” จะบอกว่า ยื่นภายในเดือน ก.ย.แน่นอน แต่ขั้นตอนการพิจารณาจาก ก.ล.ต.ยังมีเยอะ และใช้เวลา เลยเข้าใจไปว่า จะเกี่ยวกับ DW และบล็อกเทรดอีกหรือเปล่า นี่ยังดีนะ เมื่อวานนี้ถูกลากขึ้นไปสูงสุด 0.88 บาท และตบลงมาปิดตลาดเหลือ 0.85 บาท ยังไม่ได้โหดอะไรมากมาย นักลงทุนท่านใดที่เข้าไปแล้ว อย่าลืมคำว่าลุกช้าจ่ายรอบวงล่ะ
**เกศรา มัญชุศรี อดีตกรรมการและผู้จัดการ ตลาดหลักทรัพย์แห่งประเทศไทย (ตลท.) ล่าสุดเข้าไปนั่งเป็นประธานกรรมการและกรรมการอิสระให้กับ บมจ.ออลล์ อินสไปร์ ดีเวลลอปเม้นท์ และพร้อมมีส่วนช่วยผลักดัน ให้บริษัทเป็นผู้ประกอบการอสังหาริมทรัพย์ชั้นนำระดับ ท็อป 5 ของประเทศ
**ชูชาติ เพ็ชรอำไพ บอสใหญ่ บริษัท เมืองไทย แคปปิตอล จำกัด (มหาชน) หรือ MTC คาดว่าจนถึงสิ้นปีจะมีจำนวนสาขามากกว่า 3,200 แห่ง ถือว่าเป็นบริษัทที่มีจำนวนสาขามากที่สุดในประเทศไทยส่วนแผนงานในปี 2562 ตั้งเป้าเปิดสาขาไว้จำนวน 600 สาขา เมื่อรวมกับสาขาเดิมที่เปิดไปแล้วจึงคาดว่าภายในสิ้นปี 2562 ทางบริษัทจะมีสาขา 3,800-4,000 สาขาทำให้มั่นใจว่าในปี 2562 สามารถรักษาการเติบโตถึง 35 % ทั้งในด้านของการปล่อยสินเชื่อใหม่, ลูกหนี้คงค้าง และรวมทั้งผลกำไรของบริษัท ซึ่งจะเป็นนิวไฮตลอดทุกปี